РЕШЕНИЕ НА КОМИСИЯТА
от 3 октомври 2007 година
за изключване от финансиране от страна на Общността на някои разходи, направени от държавите-членки в рамките на Европейския фонд за ориентиране и гарантиране на земеделието (ФЕОГА), секция „Гарантиране“
(нотифицирано под номер C(2007) 4477)
(само текстовете на английски, гръцки, датски, испански, италиански, немски, нидерландски, португалски, френски и шведски език са автентични)
(2007/647/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 729/70 на Съвета от 21 април 1970 г. относно финансирането на Общата селскостопанска политика (1), и по-специално член 5, параграф 2, буква в) от него,
като взе предвид Регламент (ЕО) № 1258/1999 на Съвета от 17 май 1999 г. за финансиране на Общата селскостопанска политика (2), и по специално член 7, параграф 4 от него,
след консултации с Комитета по земеделските фондове,
като има предвид, че:
(1)
Съгласно член 5 от Регламент (ЕИО) № 729/70, член 7 от Регламент (ЕО) № 1258/1999 и член 8, параграфи 1 и 2 от Регламент (ЕО) № 1663/95 на Комисията от 7 юли 1995 г. за определяне на подробни правила за прилагането на Регламент (ЕИО) № 729/70 относно процедурата за уравняване на сметките на ФЕОГА, секция „Гарантиране“ (3) Комисията предприема необходимите проверки, предоставя резултатите от своите проверки на държавите-членки, запознава се с направените от тях забележки, свиква двустранни разговори за постигане на споразумение със съответните държави-членки и им съобщава своите заключения.
(2)
На държавите-членки е предоставена възможността да поискат започване на помирителна процедура. В някои случаи тази възможност е използвана и съставеният доклад в края на процедурата е разгледан от Комисията.
(3)
Съгласно членове 2 и 3 от Регламент (ЕИО) № 729/70 и член 2 от Регламент (ЕО) № 1258/1999 може да бъдат финансирани единствено възстановяванията при износ към трети държави и интервенциите, чиято цел е стабилизирането на пазарите за селскостопански продукти, които са съответно предоставени или предприети съгласно правилата на Общността в рамките на общата организация на пазарите за селскостопански продукти.
(4)
Извършените проверки, резултатите от двустранните разговори и от помирителните процедури показват, че част от декларираните от държавите-членки разходи не отговарят на условията и следователно не могат да бъдат финансирани от секция „Гарантиране“ на ФЕОГА.
(5)
Следва да се посочат сумите, които не са одобрени за покриване от секция „Гарантиране“ на ФЕОГА. Тези суми не се отнасят за разходи, извършени повече от двадесет и четири месеца преди писменото съобщение на Комисията до държавите-членки за резултатите от проверките.
(6)
За случаите, за които се отнася настоящото решение, изчислените суми, които трябва да бъдат изключени поради несъответствие с правилата на Общността, се съобщават от Комисията на държавите-членки в рамките на обобщен доклад.
(7)
Настоящото решение не засяга финансовите изводи, които Комисията би могла да направи вследствие на решенията на Съда на Европейските общности по висящи дела към 30 април 2007 г. по въпроси, касаещи съдържанието на настоящото решение,
ПРИЕ НАСТОЯЩОТО РЕШЕНИЕ:
Член 1
Посочените в приложението разходи на акредитираните разплащателни агенции на държавите-членки, заявени в рамките на ФЕОГА, секция „Гарантиране“, се изключват от финансиране на Общността поради несъответствието им с правилата на Общността.
Член 2
Адресати на настоящото решение са Кралство Белгия, Кралство Дания, Федерална република Германия, Ирландия, Република Гърция, Кралство Испания, Френската република, Италианската република, Кралство Нидерландия, Португалската република, Кралство Швеция и Обединеното кралство Великобритания и Северна Ирландия.
Съставено в Брюксел на 3 октомври 2007 година.